b'\n_START_ARTICLE_\nGalios per\xc4\x97jimo teorija\n_START_PARAGRAPH_\nGalios per\xc4\x97jimo teorija (angl. Power transition theory) yra teorija apie cikli\xc5\xa1k\xc4\x85 kar\xc5\xb3 prigimt\xc4\xaf, kuri siejasi su galios poky\xc4\x8diais tarptautiniuose santykiuose. Teorij\xc4\x85 suk\xc5\xabr\xc4\x97 A. F. K. Organski, ji pirm\xc4\x85 kart\xc4\x85 buvo publikuota 1958\xc2\xa0m. \xc5\xa1io autoriaus knygoje \xe2\x80\x9eWorld Politics\xe2\x80\x9c. \xc5\xa0iuo metu Galios per\xc4\x97jimo teorija apib\xc5\xabdina tarptautin\xc4\x99 politik\xc4\x85 kaip hierarchij\xc4\x85, kurioje egzistuoja keturios skirtingas galias turin\xc4\x8di\xc5\xb3 valstybi\xc5\xb3 r\xc5\xab\xc5\xa1ys. \xc5\xa0ios teorijos tikslas yra paai\xc5\xa1kinti kod\xc4\x97l, kaip ir kada kyla karai, taip pat paai\xc5\xa1kinti t\xc5\xb3 kar\xc5\xb3 trukm\xc4\x99, kain\xc4\x85, intensyvum\xc4\x85 bei pasekmes.\n_START_SECTION_\nGalia\n_START_PARAGRAPH_\nGalia yra geb\xc4\x97jimas prie\xc5\xa1ininkui primesti tam tikrus reikalavimus, arba priversti j\xc5\xb3 laikytis. Pagal \xc5\xa1i\xc4\x85 teorij\xc4\x85, galia susideda i\xc5\xa1 trij\xc5\xb3 element\xc5\xb3: \xc5\xbemoni\xc5\xb3, galin\xc4\x8di\xc5\xb3 dirbti ir kovoti, skai\xc4\x8diaus; j\xc5\xb3 ekonominio produktyvumo; bei politin\xc4\x97s sistemos efektyvumo mobilizuojant individualius ind\xc4\x97lius valstyb\xc4\x97s tikslams pasiekti (kitaip tariant, vald\xc5\xbeios sugeb\xc4\x97jimas priversti savo gyventojus dirbti valstyb\xc4\x97s labui). Didelis gyventoj\xc5\xb3 skai\xc4\x8dius neu\xc5\xbetikrina valstybei didel\xc4\x97s galios (pavyzd\xc5\xbeiui, Indija, Brazilija nors ir turi gausi\xc5\xb3 gyventoj\xc5\xb3, jos n\xc4\x97ra laikomos net did\xc5\xbeiosiomis galiomis). Valstybei, norint b\xc5\xabti tikrai galingai, reikia b\xc5\xabti ekonomi\xc5\xa1kai produktyviai. Ta\xc4\x8diau ir tai dar neu\xc5\xbetikrina did\xc5\xbeiausios galios\xc2\xa0\xe2\x80\x93 ypa\xc4\x8d svarbus yra valstyb\xc4\x97s geb\xc4\x97jimas pajungti ekonominius bei gyventoj\xc5\xb3 resursus valstyb\xc4\x97s tikslams. Gyventoj\xc5\xb3 skai\xc4\x8dius yra pastovus, tod\xc4\x97l gali kisti tik ilguoju laikotarpiu. Ekonominiai rodikliai kinta vidutiniu periodu. Spar\xc4\x8diausiai gali kisti politiniai paj\xc4\x97gumai.\n_START_SECTION_\nPasitenkinimas ir nepasitenkinimas\n_START_PARAGRAPH_\nKar\xc4\x85 ir taik\xc4\x85 lemia tai, ar sistemos dalyviai yra patenkinti ar nepatenkinti egzistuojan\xc4\x8dia globalia/regionine tvarka. Nepatenkintos valstyb\xc4\x97s meta i\xc5\xa1\xc5\xa1\xc5\xabk\xc4\xaf nusistov\xc4\x97jusiai tvarkai. \xc5\xa0iuo metu dideli konfliktai nekyla, nes dauguma did\xc5\xbei\xc5\xb3j\xc5\xb3 gali\xc5\xb3 yra patenkintos dabar galiojan\xc4\x8dia tvarka ir j\xc4\x85 remia. Valstyb\xc4\x97s, esan\xc4\x8dios hierarchijos vir\xc5\xa1uje, sukuria ir primeta kitiems savo taisykles, tod\xc4\x97l da\xc5\xbeniausiai pa\xc4\x8dios b\xc5\xabna jomis patenkintos. Tuo tarpu dominuojanti galia yra status quo saugotoja. Tuo tarpu \xc5\xbeemiau esan\xc4\x8dios valstyb\xc4\x97s kartais b\xc5\xabna nepatenkintos savo u\xc5\xbeimama vieta hierarchijoje\xc2\xa0\xe2\x80\x93 jos mano, jog galiojanti tvarka yra neteisinga, korumpuota, \xc5\xa1ali\xc5\xa1ka ir t. t. Daugiausia nepatenkint\xc5\xb3 valstybi\xc5\xb3 yra hierarchijos apa\xc4\x8dioje\xc2\xa0\xe2\x80\x93 tarp ma\xc5\xbe\xc5\xb3j\xc5\xb3 gali\xc5\xb3. Nepatenkintos valstyb\xc4\x97s, priklausomai nuo j\xc5\xb3 turim\xc5\xb3 resurs\xc5\xb3, ima konkuruoti su dominuojan\xc4\x8diomis galiomis. Kai konkuruojanti did\xc5\xbeioji galia pasiekia paritet\xc4\x85 (sukaupia 80 proc. dominuojan\xc4\x8dios galios resurs\xc5\xb3) su dominuojan\xc4\x8dia galia, karinis konfliktas yra labiausiai tik\xc4\x97tinas.\n_START_SECTION_\nPrielaidos\n_START_PARAGRAPH_\nPagrindinis \xc5\xa1ios teorijos prana\xc5\xa1umas yra geb\xc4\x97jimas paai\xc5\xa1kinti kar\xc5\xb3 bei aljans\xc5\xb3 atsiradim\xc4\x85. Jei paritet\xc4\x85 pasiekusi did\xc5\xbeioji galia yra patenkinta esama tarptautine sistema, ji su dominuojan\xc4\x8dia galia sukuria patvar\xc5\xb3 aljans\xc4\x85 (istoriniu pavyzd\xc5\xbeiu gal\xc4\x97t\xc5\xb3 b\xc5\xabti NATO). Kil\xc4\x99 gin\xc4\x8dai yra efektyviai sprend\xc5\xbeiami deryb\xc5\xb3 b\xc5\xabdu. Anot teorijos, karas (ilgiausias ir did\xc5\xbeiausios apimties) yra labiausiai tik\xc4\x97tinas, kai nepatenkinta did\xc5\xbeioji galia pasiekia paritet\xc4\x85 su dominuojan\xc4\x8dia galia (anot autoriaus, paritetas pasiekiamas, kai did\xc5\xbeioji galia sukaupia 80 proc. dominuojan\xc4\x8dios galios resurs\xc5\xb3). Tokiu atveju, santykiai tarp patenkintos ir nepatenkintos \xc5\xa1alies yra ne kooperatyv\xc5\xabs ir karo gr\xc4\x97sm\xc4\x97 ir galima jo apimtis yra did\xc5\xbeiausia. Jei konkuruojanti galia tampa taip pat patenkinta, o j\xc5\xb3 santykiai yra kooperatyv\xc5\xabs, \xc4\xafvyksta taikus galios per\xc4\x97jimas (istoriniu pavyzd\xc5\xbeiu gal\xc4\x97t\xc5\xb3 b\xc5\xabti taikus galios per\xc4\x97jimas i\xc5\xa1 Did\xc5\xbeiosios Britanijos \xc4\xaf JAV 19 a. pabaigoje). Jei susiduria dvi nepatenkintos valstyb\xc4\x97s, jos gali suvienyti j\xc4\x97gas prie\xc5\xa1 patenkint\xc5\xb3 valstybi\xc5\xb3 koalicija, arba, jei \xc5\xa1ios dvi valstyb\xc4\x97s yra nepatenkintos status quo d\xc4\x97l skirting\xc5\xb3 prie\xc5\xbeas\xc4\x8di\xc5\xb3, gali kilti ilgas ir didel\xc4\x97s apimties karas._NEWLINE_Karas da\xc5\xbeniausiai kyla tuo metu, kai tarp dominuojan\xc4\x8dios ir konkuruojan\xc4\x8dios gali\xc5\xb3 yra pasiekiamas paritetas, ta\xc4\x8diau dar n\xc4\x97ra \xc4\xafvyk\xc4\x99s per\xc4\x97mimas. Kai konkuruojanti valstyb\xc4\x97 jau yra aplenkusi ankstesn\xc4\x99 buvusi\xc4\x85 dominuojan\xc4\x8di\xc4\x85 gali\xc4\x85 ir yra \xc4\xaftvirtinusi savo nauj\xc4\x85 sistemos tvark\xc4\x85, karo gr\xc4\x97sm\xc4\x97 \xc5\xbeenkliai suma\xc5\xbe\xc4\x97ja. Karo trukm\xc4\x97, jo sunkumas taip pat yra did\xc5\xbeiausi pariteto laikotarpiu - tol, kol viena i\xc5\xa1 valstybi\xc5\xb3 ne\xc4\xaftvirtina savo dominavimo.'